Verbruikersake: Wat om met jou bonus te doenFoto: Biosci/Commons.wikimedia.org Die einde van die jaar kom al hoe nader en verbruikers voel hulle kan nou ŉ bietjie gemakliker begin asemhaal, want daardie beursie wat so knyp gaan binnekort beter voel wanneer jou jaarlikse bonus uitbetaal word. Baie verbruikers gebruik hul jaarlikse bonus om vir ŉ vakansie te betaal, terwyl ander weer die ekstra geldjie gebruik om Kersgeskenke te koop. Ina Opperman verduidelik wat jy eintlik met jou bonus moet doen om seker te maak jy gebruik dit tot jou voordeel. ŉ Mens moet mooi dink wanneer daardie ekstra syfers op jou bankstaat verskyn en nie impulsief begin geld uitgee nie. Dit is verstandig om aan 2018 te dink wanneer jy jou bonus kry en dit is ŉ goeie idee om dit so te bestee dat dit die nuwe jaar vir jou makliker gaan maak. Die heel beste idee is om jou hele bonus net so te spaar of te belê indien jy nie ander verpligtinge soos skuld of skoolgeld het nie. Suid-Afrikaners is juis bekend daarvoor dat hulle nie juis spaar nie, en jou spaargeld kan jou beskerm teen moeilike tye, soos wanneer jy groot herstelwerk aan jou motor moet laat doen. Jy kan ook spaar vir ŉ oorsese reis of om ŉ persoonlike droom te verwesenlik. As jy egter skuld het, is dit beter om jou bonus te gebruik om ŉ duik in jou skuldlas te maak. Kredietkaartskuld is die duurste skuld en dit sal jou baat om jou hele bonus te gebruik om hierdie skuld te betaal. So maak jy ook seker dat jy ŉ bedrag op jou kredietkaart beskikbaar het vir onvoorsiene uitgawes. Wanneer jou kredietkaartskuld betaal is, moet jy persoonlike lenings aanpak en hulle so ver as moontlik afbetaal. Daarna moet rekeninge soos klererekeninge volgende op die lys wees. Rente op hierdie rekeninge is ook hoog en hoe gouer jy dit afbetaal, hoe meer spaar jy op rente. Jy kan ook jou bonus in jou huisverband inbetaal en so seker maak dat jy jou huis vinniger afbetaal, wat jou ŉ aardige bedrag aan rente kan spaar. Onthou: Hoe minder skuld jy het om elke maand af te betaal, hoe meer geld gaan jy in 2018 beskikbaar hê. Onthou dat Januarie gewoonlik ŉ baie lang maand met baie nuwe uitgawes is nadat jou beursie leeg gekoop is tydens die feesgety. Hou van jou bonusgeld om jou te help om Januarie te oorleef. Dit is ook ŉ goeie idee om maandelikse betalings, soos skoolgeld of universiteitsfooie, met jou bonus te betaal sodat jy minder maandelikse uitgawes het. Vra jou versekeraar of daar nie afslag is op premies wat eenmalig per jaar betaal word nie en indien wel, gebruik jou bonus om premies te betaal. Maak ook planne vir 2018 en kyk hoe jy jou bonus kan gebruik om jou doelwitte te bereik. Wil jy studeer, oorsee gaan of trou? Jou bonus kan help betaal hieraan. Na ŉ hele jaar se werk moet ŉ mens darem jouself ŉ bietjie bederf. Gebruik ŉ gedeelte van jou bonus om iets lekkers saam met jou gesin te doen sodat jy darem ŉ deel van jou bonus geniet. Jy kan ook jou bonus verdeel, deur byvoorbeeld 50% te gebruik om skuld af te los, 30% om voorsiening te maak vir 2018 en 20% om jouself te bederf.